Ukrainaning Kurilovka qishlog‘ida “Paxtakor-79” xotirasiga bag‘ishlangan marosim bo‘lib o‘tadi

Bu yil Dneprodzerjinsk osmonida ro‘y bergan halokatga 35 yil to‘ladi. O‘zbekistonning Ukrainadagi favqulodda va muxtor elchisi Alisher Abdualiyev 6-avgust kuni Ukraina futbol federatsiyasi prezidenti Anatoliy Konkov bilan uchrashdi. Bu haqda Uff.uz xabar bermoqda.

Uchrashuvda Konkov o‘sha paytdagi “Paxtakor” safida professional va vatanparvar futbolchilar o‘ynaganini ta’kidlab, ularni nafaqat O‘zbekiston, balki boshqa respublikalarda ham yoqtirishganini ta’kidladi. U, shuningdek, ukrainaliklar paxtakorchilarni hamisha yodga olishini aytib, Kurilovkadagi 2009-yil “Paxtakor-79” jamoasi xotirasiga atab ochilgan yodgorlikni asrashini qayd etdi.
Ukraina futbol federatsiyasi prezidenti kelasi yil Valeriy Lobanovskiy xotirasiga bag‘ishlab o‘tkaziladigan xalqaro turnirga O‘zbekiston yoshlar terma jamoasini taklif etib, O‘zbekiston futbol federatsiyasi bilan hamkorlikda ishlash qiziqarli bo‘lishini aytib o‘tdi.
Eslatib o‘tamiz, 2013-yil O‘zbekistonning Ukrainadagi elchixonasi va bir guruh ishqibozlar yordamida Kurilovka qishlog‘ida “Paxtakor” jamoasi tashkil qilindi. Jamoa zarur sport va futbol ekipirovka hamda anjomlari bilan ta’minlandi. O‘FF bilan hamkorlikda Toshkent va Kurilovkaning “Paxtakor” jamoalari o‘rtasida Toshkentda o‘rtoqlik uchrashuvi o‘tkazish rejalashtirilmoqda. Hozirda O‘FF bilan dastlabki kelishuv bor.
11-avgust kuni Ukrainadagi O‘zbekiston elchixonasi bilan hamkorlikda o‘zbek diasporasi Kurilovka qishlog‘iga tashrif buyuradi va marhum paxtakorchilarni qishloq aholisi bilan birgalikda yod etadi. Ushbu marosimni Ukrainaning mashhur “Futbol” jurnali ham keng yoritadi. Mahalliy aholiga o‘zbek madaniyati haqida tushuncha berilib, dasturxonga o‘zbekona milliy taomlar tortiladi.